**Χαιρετισμός Υπουργού Μεταφορών, Επικοινωνιών και Έργων,**

**κ. Μάριου Δημητριάδη, στην ημερίδα του Γραφείου του Ευρωπαϊκού Κοινοβουλίου στην Κύπρο, με θέμα**

**«Στοχεύοντας στην Ανάπτυξη της Γαλάζιας Οικονομίας»**

**14 Οκτωβρίου 2016, 09:30 ΤΕΠΑΚ**

Αγαπητά μέλη του Ευρωπαϊκού Κοινοβουλίου,

Αγαπητοί Εκπρόσωποι του Ευρωπαϊκού Κοινοβουλίου στην Κύπρο και Εκπρόσωποι της Ευρωπαϊκής Επιτροπής,

Κυρίες και κύριοι,

Είναι με ιδιαίτερη χαρά που αποδέχθηκα την πρόσκληση σας να χαιρετίσω την σημερινή ημερίδα και απολογούμαι που δεν μπορώ να παρευρίσκομαι σήμερα μαζί σας. Θα ήθελα να αρχίσω συγχαίροντας το Γραφείο του Ευρωπαϊκού Κοινοβουλίου στην Κύπρο και το Τεχνολογικό Πανεπιστήμιο Κύπρου για τη διοργάνωση της ημερίδας.

Το θέμα της ημερίδας «Στοχεύοντας στην Ανάπτυξη της Γαλάζιας Οικονομίας» είναι πολύ σημαντικό και επίκαιρο, ιδιαίτερα για μια χώρα-νησί με παράδοση στο χώρο της ναυτιλίας η οποία αντιμετωπίζει σήμερα προβλήματα με τη νεανική ανεργία.

Οι θάλασσες υπήρξαν ανέκαθεν ζωτικής σημασίας για όλους τους λαούς. Είναι εμπορικοί δρόμοι, πηγή τροφής, ενέργειας και πόρων, ρυθμιστές του κλίματος καθώς και αγαπημένος χώρος αναψυχής των πολιτών.

Η γαλάζια οικονομία της Ευρωπαϊκής Ένωσης (ΕΕ), συνεκτιμώντας όλες τις οικονομικές δραστηριότητες που εξαρτώνται από τη θάλασσα, αντιπροσωπεύει 5,4 εκατ. θέσεις εργασίας και ακαθάριστη προστιθέμενη αξία που ανέρχεται σε περίπου 500€ δισεκατομμύρια ετησίως.

Είναι για αυτό που η Ευρωπαϊκή Επιτροπή εκτιμώντας ότι οι θάλασσες και οι ακτές είναι σημαντικοί φορείς ανάπτυξης της οικονομίας, παρουσίασε, τον Σεπτέμβριο του 2012, ανακοίνωση για τη γαλάζια ανάπτυξη με τίτλο «Ευκαιρίες για βιώσιμη ανάπτυξη στους τομείς της θάλασσας και της ναυτιλίας». Η γαλάζια ανάπτυξη είναι η συμβολή της Ολοκληρωμένης Θαλάσσιας Πολιτικής (ΟΘΠ) της Ευρωπαϊκής Ένωσης για την επίτευξη των στόχων της στρατηγικής «Ευρώπη 2020» για έξυπνη, βιώσιμη και χωρίς αποκλεισμούς ανάπτυξη. Αποτελεί μια πρωτοβουλία για εκμετάλλευση του αναξιοποίητου δυναμικού των ωκεανών, των θαλασσών και των ακτών της Ευρώπης με σκοπό τη δημιουργία θέσεων εργασίας και την ανάπτυξη.

Η Κύπρος προσδίδει ιδιαίτερη σημασία στην Ολοκληρωμένη Θαλάσσια Πολιτική και στην προσπάθεια για σφαιρική προσέγγιση και ανάπτυξη των θαλάσσιων δραστηριοτήτων όπως η ναυτιλία, η αλιεία, ο θαλάσσιος και παράκτιος τουρισμός και η εκμετάλλευση του θαλάσσιου ενεργειακού πλούτου.

Το 2014 μετά από δημόσια διαβούλευση, έχει χαράξει Στρατηγική για μια εθνική Ολοκληρωμένη Θαλάσσια Πολιτική, με όραμα την αειφόρο αξιοποίηση και ανάπτυξη των θαλασσών της. Από τότε μέχρι σήμερα, έχουν συσταθεί οκτώ (8) ομάδες εργασίας για τις διάφορες θεματικές προτεραιότητες της Στρατηγικής, με τη συμμετοχή όλων των εμπλεκομένων φορέων του δημόσιου και ιδιωτικού τομέα. Οι ομάδες αυτές εργάζονται συστηματικά και εντατικά για την ετοιμασία ενός ρεαλιστικού και εφαρμόσιμου σχεδίου δράσης το οποίο θα περιλαμβάνει ενέργειες και δράσεις για την υλοποίηση της εθνικής Στρατηγικής.

Θα ήταν παράλειψη μου να μην αναφέρω ότι στα πλαίσια της Κυπριακής Προεδρίας του Συμβουλίου της ΕΕ είχε τεθεί ως στρατηγική προτεραιότητα η προώθηση της Ολοκληρωμένης Θαλάσσιας Πολιτικής της ΕΕ. Το επιστέγασμα της εν λόγω πρωτοβουλίας ήταν η υιοθέτηση τον Οκτώβριο του 2012 της «Διακήρυξης της Λεμεσού» με την οποία οι αρμόδιοι Υπουργοί των κρατών μελών της ΕΕ και του Ευρωπαϊκού Οικονομικού Χώρου, υπογράμμισαν τη βούληση και την αποφασιστικότητα τους να προωθήσουν στοχευμένες δράσεις και πρωτοβουλίες που θα στηρίξουν την γαλάζια ανάπτυξη.

Κυρίες και κύριοι,

Όπως ανάφερα πιο πάνω, για μια χώρα η οποία αντιμετωπίζει θέμα νεανικής ανεργίας η αξιοποίηση της γαλάζιας οικονομίας είναι πιο επιτακτική από ποτέ. Η κυβέρνηση επιθυμεί να αξιοποιήσει και να αναπτύξει την γαλάζια οικονομία της χώρας μας με ένα αειφόρο και βιώσιμο τρόπο, ο οποίος θα δημιουργεί οικονομική ανάπτυξη και νέες θέσεις εργασίας και ταυτόχρονα θα προστατεύει το περιβάλλον και τη βιοποικιλότητα.

Όσο αφορά το δικό μου Υπουργείο, το Τμήμα Εμπορικής Ναυτιλίας σε συνεργασία με τον ιδιωτικό τομέα, καταβάλλει μεγάλες προσπάθειες τα τελευταία χρόνια για ανάπτυξη τόσο της κυπριακής ναυτιλιακής βιομηχανίας, όσο και των ναυτικών επαγγελμάτων.

Η Κύπρος αποτελεί σήμερα ένα ολοκληρωμένο ναυτιλιακό σύμπλεγμα με περίπου 150 ναυτιλιακές εταιρείες να εδρεύουν ή να έχουν γραφεία στην Κύπρο, αριθμός που αυξάνεται τα τελευταία χρόνια. Στόχος μας είναι η συνεχής ενίσχυση του ναυτιλιακού μας συμπλέγματος και προς τον σκοπό αυτό έχουμε πάρει συγκεκριμένα μέτρα τα τελευταία 2 χρόνια. Η υλοποίηση των μέτρων αυτών έχει ήδη αρχίσει να αποδίδει καρπούς αλλά ευελπιστούμε ότι τα οφέλη θα είναι ακόμη μεγαλύτερα στο σύντομο μέλλον.

Επιπρόσθετα το Τμήμα Εμπορικής Ναυτιλίας προβάλει με κάθε ευκαιρία σε σχολεία και εκθέσεις τα ναυτικά επαγγέλματα και τις σημαντικές ευκαιρίες σταδιοδρομίας που υπάρχουν στην κυπριακή ναυτιλιακή βιομηχανία. Κάποιες από τις σημαντικές δράσεις που έχουμε αναλάβει συμπεριλαμβάνουν:

* Τη συμφωνία μας με το Υπουργείο Παιδείας και τη βιομηχανία για τη θεσμοθέτηση της ενημέρωσης των Καθηγητών Επαγγελματικού Προσανατολισμού για το ναυτικό επάγγελμα.
* Την αύξηση των θέσεων που παραχωρούνται στις Ακαδημίες Εμπορικού Ναυτικού της Ελλάδας σε 40 ετησίως.
* Τις πρόσφατες αλλαγές που έχουμε επιφέρει στη νομοθεσία για βελτίωση της επαγγελματικής ανέλιξης των νέων αξιωματικών εμπορικού ναυτικού.
* Την επιδότηση της δωδεκάμηνης πρακτικής εκπαίδευσης των δόκιμων αξιωματικών εμπορικού ναυτικού με ένα σημαντικό ποσό που ανέρχεται μέχρι τις 7.200 ευρώ για κάθε δόκιμο αξιωματικό.
* Την παραχώρηση υποτροφιών ύψους 45.000 ευρώ κάθε χρόνο σε σπουδαστές ακαδημιών εμπορικού ναυτικού της Κύπρου.

Σημειώνω με ιδιαίτερη ικανοποίηση την πρωτοβουλία του Πανεπιστημίου Λευκωσίας, με τη στήριξη και συνεργασία της ναυτιλιακής κοινότητας, για δημιουργία της πρώτης ναυτικής ακαδημίας στην Κύπρο. Το γεγονός αυτό αποτελεί το επιστέγασμα των προσπαθειών πολλών χρόνων, τόσο του ιδιωτικού όσο και του δημόσιου τομέα και συμπληρώνει ένα κενό που υπήρχε στην Κύπρο και στην ναυτιλιακή μας βιομηχανία στον τομέα της ναυτικής εκπαίδευσης. Η δημιουργία της ναυτικής ακαδημίας διευρύνει και αναβαθμίζει το ναυτιλιακό μας σύμπλεγμα.

Η κυπριακή ναυτιλία αποτελεί σήμερα ένα από τους σημαντικότερους πυλώνες της οικονομίας μας. Η συνεχής ανάπτυξη της συνεισφέρει σημαντικά στην ανάκαμψη της κυπριακής οικονομίας και στη δημιουργία νέων, ποιοτικών θέσεων εργασίας για τους νέους της χώρας μας. Στόχος όλων μας στο Υπουργείο Μεταφορών και στο Τμήμα Εμπορικής Ναυτιλίας είναι η συνεχής ανάπτυξη της ναυτιλίας μας και η περαιτέρω καταξίωση της στην παγκόσμια ναυτιλιακή σκηνή.

Συγχαίρω για ακόμη μία φορά τους διοργανωτές της ημερίδας και εύχομαι κάθε επιτυχία στις εργασίες της.